महिलाअों ने काम बंद कर निकाली रैली, सड़क पर नारेबाजी
दूध नदी के नए पुल के पास बन रही शराब दुकान के विरोध में मंगलवार को रैली निकाली गई। रैली में ग्राम पंचायत पंडरीपानी की महिलाएं, पंचायत प्रतिनिधियों के अलावा अन्नपूर्णापारा की प्रेरणा क्षेत्रिय लेवल संगठन की महिलाएं शामिल हुईं।
रैली को पुलिस ने कलेक्टोरेट जाने से रोका, तो सड़क पर ही नारेबाजी शुरू हुई। इस पर प्रतिनिधिमंडल को कलेक्टर से मिलवाया गया, जिसने ज्ञापन सौंपकर शराब दुकान नहीं खोलने की मांग रखी है।
शराब के विरोध में 7 मार्च को निकाली गई रैली में बड़ी संख्या में महिलाएं शामिल हुईं। रैली शहर में घूमने के बाद कलेक्टोरेट के लिए रवाना हुई। वहां पहुंचने से पहले ही पुलिस ने रोक लिया। कलेक्टोरेट रोड पर ही महिलाएं नारेबाजी करने लगी।
पुलिस की समझाइश के बाद ग्राम पंचायत व महिला समूह के प्रतिनिधिमंडल को कलेक्टर से मिलने जाने दिया गया। उन्होंने पंडरीपानी पुल के पास शराब दुकान का निर्माण रोकने आवेदन सौंपा। ग्रामीणों ने मांग की है कि शराब दुकान को कहीं और खोला जाए। ग्रामीणों ने सुराज अभियान का हवाला देते हुए कहा कि इस समस्या का निराकरण भी अभियान के तहत फौरन किया जाए। निर्माण नहीं रुकने पर उग्र आंदोलन की चेतावनी दी गई है।
मांग करने वालों में ग्राम पंचायत पंडरीपानी की महिला समूह अध्यक्ष धनेश्वरी नाग, पंच मीना भास्कर, तुलबत्ती नाग, रुक्मिणी के अलावा प्रेरणा क्षेत्रीय लेवल संगठन की अध्यक्ष हेमलता मरकाम, अनसुइया यादव, ललिता गायकवाड़ आदि थीं। सप्ताहभर पहले पालिका अध्यक्ष, बरदेभाटा पार्षद व अन्य पार्षदों ने भी इस निर्माण का विरोध किया था।
विरोध में निकली महिलाओं की रैली को कलेक्टोरेट मार्ग में पुलिस ने रोका।
मंदिर और स्कूल के पास बन रही दुकान
महिलाओं ने सवाल उठाया कि जहां स्कूल और मंदिर हैं, वहां शराब दुकान कैसे बन सकती है। उन्होंने बताया कि निर्माण स्थल से पंडरीपानी व बरदेभाटा में शिव मंदिर, मानस मंडली मंच है। यहां हर साल मानसगान होता है। वहीं करीब ही स्कूल है और बड़ी संख्या में महिलाओं का आना-जाना होता है। सूनसान क्षेत्र होने से शराबियों की ओर से वारदात की आशंका भी रहेगी।
शराबबंदी
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva